春菜
作者：蘇軾
朝代：宋

paragraphs: 蔓菁宿根已生葉，韭芽戴土拳如蕨。
爛蒸香薺白魚肥，碎點青蒿凉餠滑。
宿酒初消春睡起，細履幽畦掇芳辣。
茵陳甘菊不負渠，鱠縷堆盤纖手抹。
北方苦寒今未已，雪底波稜如鐵甲。
豈如吾蜀富冬蔬，霜葉露芽寒更茁。
久拋松菊猶細事，苦筍江豚那忍說。
明年投劾徑須歸，莫待齒摇并髮脫。